Lejlet il-beatifikazzjoni ta' Papa Pawlu VI Din is-sena, sewwasew f'April, kienu kkanonizzati żewġ Papiet kbar, Ġwanni XXIII u Ġwanni Pawlu II. Bejn is-snin li dawn iż-żewġ qaddisin mexxew lill-Knisja Kattolika kien hemm żewġ papiet oħra. Pawlu VI mexxa f' dawn is-snin kollha, għajr għal 33 ġurnata tal-Papat ta' Ġwanni Pawlu I. Dan il-Papa issa sejjer ikun beatu, pass qabel huwa wkoll jiġi kkanonizzat. Żmien ta' taqlib għad-dinja Iż-żmien li Pawlu VI mexxa l-Knisja, mill-1963 sal-1978, xejn ma kienu faċli. Is-sittinijiet u s-sebgħinijiet tas-seklu li għadda kienu snin li biddlu wiċċ id-dinja. Kienu snin fejn twieldu movimenti kontestattivi, kienu snin fejn saret rivoluzzjoni kulturali, snin fejn nibet il-moviment femminista, żmien li biddel il-mentalità tad-dinja kollha kemm hija. Fil-Knisja Kattolika wkoll kien hemm bidliet, kien hemm ukoll kuntrasti bejn dawk marbutin mal-passat u li b' xejn ma riedu jinħallu minnu u dawk li riedu jitilqu jiġru mal-progress mingħajr ma jaraw il-konsegwenzi li jistgħu jinqalgħu. Kien żmien il-Konċilju Vatikan II u ż-żmien ta' warajh, żmien fejn kien hemm min interpreta t-tagħlim ta' dan il-konċilju kif ried jew kif dherlu hu. Snin taċ-ċomb L-Italja, tefgħa ta' ġebla bogħod minn pajjiżna, rat xmara ta' demm fit-toroq tagħha lejn tmiem is-sittinijiet, matul is-sebgħinijiet u l-bidu tat-tmeninijiet. Biex nagħtu stampa aktar ċara tas-sitwazzjoni insemmu fuq fuq l-attentati prinċipali li seħħew f' dawn is-snin li qed insemmu. Kien hemm bomba nhar it-12 ta' Diċembru, 1969 fi Piazza Fontana, f' Milan, li ħalliet 16 mejta. Bomba oħra tpoġġiet fuq ferrovija f' Gioia Tauro fit-22 ta' Lulju, 1970. Ħalliet 6 mejtin. Fil-31 ta' Mejju, 1972 f' Peteano di Sagrado inqatlu 3 carabinieri. Fis-17 ta' Mejju tas-sena ta' wara saret bomba fil-Questura ta' Milan li qatlet 4 u ħalliet 52 feruti. Fit 28 ta' Mejju, 1974 ġewwa Piazza della Loggia fi Brescia splodiet bomba li qatlet 8 min nies. Tliet ġimgħat wara il-Brigate Rosse qatlu żewġ suldati f' Padova. Fl-istess sena, fil-lejl tal-4 ta' Awwissu tisplodi bomba fuq ferrovija f' San Benedetto Val di Sambro, qrib Bologna, liema attentat kien ħalla 12 mejta u 48 feruti. Fit-28 ta' Mejju, 1979 inqatel it-Trejdunjonista Guido Rossa, fit 2 ta' Awwissu, 1980, splodiet bomba fl-istazzjon ċentrali tal-ferrovija ta' Bologna. Dan l-attentat terroristiku ħalla 85 persuna mejta u aktar minn 200 feruti. Il-Każ ta' Aldo Moro Fatt li daħal fih direttament il-Papa Pawlu VI kien il-ħtif ta' Aldo Moro. Fl-għodwa tal-Ħamis, 16 ta' Marzu, 1978, il-jum li fih il-gvern Taljan ġdid ta' Giulio Andreotti kellu jkun ippreżentat lill-parlament sabiex jikseb il-fiduċja tiegħu, il-karozza li fiha kien hemm il-president tad-Demokrazija Kristjana, Aldo Moro kienet interċettata u mwaqqfa ġewwa Via Mario Farini, fil-belt ta' Ruma. Kien xogħol tal-Brigate Rosse. F' tebqa ta' għajn ġew sparati għadd ta' tiri li qatlu l-ħames membri tas-sigurtà li kienu qegħdin jeskortaw lil Moro. Il-president Moro kien maqbud ostaġġ. Waqt li Moro kien sekwestrat, fis-16 ta' April, il-Papa Pawlu VI talab personalment u pubblikament, il-ħelsien ta' ħabibu Aldo Moro, din it-talba kienet ippubblikata fil-ġurnali Taljani kollha. Wara 55 jum ta' priġunerija Moro inqatel u l-kadavru tiegħu instab fil-bagoll ta' karozza f' Via delle Botteghe Oscure, f' Ruma. Fl-2008 inħadem film bit-Taljan li jismu . Dan ġab il-ħajja ta' dan il-Papa u wera kemm sofra, sa minn żgħożitu, meta r-reġim Faxxista ordna l-għeluq ta' organizzazzjonijiet, fosthom l-Azzjoni Kattolika. Saħansitra meta ntgħażel bħala Arċisqof ta' Milan, bosta raw dan il-pass bħala tkeċċija ta' Montini mill-Kurja Rumana. Intgħażel Papa waqt li kien għaddej il-Konċilju Vatikan II. Wassal il-Konċilju għat-tmiem. Kien tassew konċilju ekumeniku li laqqa' kważi 2,500 ruħ bejn kardinali, patriarki u isqfijiet minn madwar id-dinja Kattolika kollha. Kien il-waqt li neħħa t-tikketta ta' Knisja Ewroċentrika u taha t-tikketta ta' Knisja Missjunarja. Wara l-konċilju l-Knisja sabet ruħha f' salib it-toroq bejn il-qadim u l-modern. Kienet tassew tempesta imma Pawlu VI għaraf imexxi. Qadef id-dagħajsa ta' Pietru meta l-mewġ kien ġej bil-kontra. Imma jekk nistgħu ngħidu li qadef kontra l-mewġ, żgur ma nistgħux ngħidu li għażaq fl-ilma. Fetaħ il-bibien tal-Knisja beraħ għal min ried jidħol, mingħajr ma biddel dak li kien hemm ġewwa. Tassew ħasra li l-Konċilju Vatikan II ħafna drabi kien interpretat ħażin! Kemm semmewh tajjeb il-film dwaru, il-Papa fit-tempesta! Dan huwa Papa Pawlu VI, il-Papa li għaraf jgħix fit-tbatija imma bla ma qatt ma qata' qalbu. Ta' dan biss ukoll jixraqlu jkun mal-lista tal-qaddisin. Dan l-artiklu deher fin-Nazzjona 18 ta' Ottubru 2014
Il-Papa fit-tempesta